РЕГЛАМЕНТ (ЕО) № 632/2008 НА КОМИСИЯТА
от 2 юли 2008 година
за изменение на Регламент (ЕО) № 1019/2002 относно стандартите за търговия с маслиново масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 113, параграф 1, буква a) и член 121, буква з) във връзка с член 4 от него,
като има предвид, че:
(1)
Регламент (ЕО) № 1019/2002 на Комисията (2) предвижда режим за определяне на някои незадължителни указания за маслиновото масло. Съгласно член 5, буква в) от същия регламент указанията за органолептичните свойства на суровото маслиново масло могат да фигурират върху етикетите, само ако се основават на резултатите от метода за анализ, предвиден в Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ (3).
(2)
През ноември 2007 г. завърши работата на Международния съвет по маслиновото масло за изследване на нови методи за извършване на органолептична оценка, позволяваща разширяване на гамата от положителни признаци, присъщи на суровото маслиново масло. В процес е приемането на регламент на Общността относно преразгледания от Международния съвет по маслиновото масло метод. Прилагането обаче на разпоредбите на член 5, буква в) от Регламент (ЕО) № 1019/2002 от началото на пазарната 2008/2009 година, т.е. 1 юли 2008 г., би било преждевременно.
(3)
Следователно е необходимо датата на прилагане на разпоредбите на член 5, буква в) от Регламент (ЕО) № 1019/2002 да бъде отложена за по-късен момент - 30 ноември 2008 г., което съвпада с датата, на която ще започне бутилирането на олиото, получено през пазарната 2008/2009 година.
(4)
Регламент (ЕО) № 1019/2002 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 12, параграф 2 от Регламент (ЕО) № 1019/2002 трета алинея се заменя със следното:
„Член 5, буква в) се прилага от 30 ноември 2008 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 юли 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 юли 2008 година.